skond ir-Regola 108 tar-Regoli ta' Proċedura f'isem il-Grupp ALDE lill- Kummissjoni Suġġett: L-isforzi ta' l-UE biex telimina l-iżolament tal-Komunità Ċiprijotta-Torka Wara r-riżultat negattiv tar-referenda fir-Repubblika ta' Ċipru ta' l-24 ta' April 2004, li rriżulta fil-falliment tat-tentattiv li l-adeżjoni ta' Ċipru fl-Unjoni Ewropea tkun bħala pajjiż magħqud, fis-26 ta' April 2004 l-Kunsill esprima d-determinazzjoni tiegħu li jelimina l-iżolament tal-Komunità Ċiprijotta-Torka. Għalkemm ġew adottati r-regolament tal-Linja l-Ħadra u l-għajnuna finanzjarja, ma sar l-ebda progress fir-rigward tar-regolament tal-kummerċ dirett li ġie propost. Qed tiġi ddubitata l-kredibilità ta' l-Unjoni Ewropea li tissodisfa l-impenji tagħha u ċ-Ċiprijotti-Torok li huma favur ftehim komprensiv jibqgħu iżolati minħabba pressjoni politika li ġejja mill-estremisti nazzjonalisti. Liema inizjattivi għandha intenzjoni li tieħu l-Kummissjoni biex tagħmilha faċli li tintlaħaq ftehima dwar ir-regolament tal-kummerċ dirett? Liema tip ta' miżuri proviżorji jistgħu jittieħdu sabiex jiġu ffaċilitati rabtiet kummerċjali mal-Komunità Ċiprijotta-Torka f'każ li jkomli għaddej l-istaġnar preżenti fil-Kunsill? Liema miżuri addizzjonali se tieħu l-Kummissjoni sabiex tissodisfa l-impenji li ħadet l-Unjoni Ewropea f'April ta' l-2004, b'mod partikolari l-parteċipazzjoni ta' l-universitajiet Ċiprijotti Torok fil-proċess ta' Bologna u l-aċċess għall-programmi ta' skambju bejn l-istudenti ta' l-UE għall-istudenti Ċiprijotti -Torok? Il-Kummissjoni, kif tevalwa l-effettività tal-miżuri ta' li ħadet l-UE sabiex telimina l-iżolament tal-Komunità Ċiprijotta-Torka, b'mod partikolari fir-rigward ta' l-implimentazzjoni tar-regolament tal-Linja l-Ħadra?
Extracted from 15496841__OQ__O-2007-0055__MT.txt